Virallinen lehti nro C 287 , 30/10/1995 s. 0200



B4-1246, 1248 ja 1293/95 Päätöslauselma Valko-Venäjästä Euroopan parlamentti, joka - ottaa huomioon Euroopan unionin ja sen jäsenvaltioiden sekä Valko-Venäjän tasavallan välisen kumppanuus- ja yhteistyösopimuksen, joka on nyt parlamentissa hyväksyttävänä, ja erityisesti sen 2 ja 4 artiklan, - ottaa huomioon, että neuvostossa suunnitellaan väliaikaisen sopimuksen allekirjoittamista, - ottaa huomioon kansainvälisesti tunnustetut työsuhteita säätelevät säädökset, erityisesti ILO:n yleissopimukset 87 ja 88, jotka Valko-Venäjän tasavalta on ratifioinut, A. palauttaa mieliin, että Minskin metro- ja raitiovaunujärjestelmän työntekijät menivät 16. - 21. elokuuta 1995 lakkoon protestiksi sitä vastaan, että viranomaiset eivät noudattaneet yhteisiä yleissopimuksia, B. palauttaa mieliin, että viranomaiset pidättivät ja vangitsivat tämän johdosta useita ammattiyhdistysjohtajia, mukaan lukien Vladimir Makarchuk ja Nikolai Konakh; noin 60 lakkoon osallistunutta työntekijää erotettiin lakon laittomaksi määritelleen oikeuden päätöksen perusteella, C. palauttaa mieliin myös Valko-Venäjän vapaan ammattiyhdistyksen puheenjohtaja Kennady Bykovin, joka on yksi Valko-Venäjän demokraattisen ammattiyhdistysten keskusjärjestön johtajista sekä kahden hänen kollegansa pidätyksen, D. palauttaa mieliin tiedot kyseisten henkilöiden vangitsemisolojen ankaruudesta ja tarkentaa Valko-Venäjän presidentti määränneen, että kyseisten erotettujen henkilöiden on työskenneltävä kaksi kuukautta kollektiivimaatilalla ja saatava sieltä myönteinen suositus ennen kuin heitä voidaan palkata minnekään muualle, E. palauttaa mieliin, että 1. syyskuuta 1995 julkaistiin Valko-Venäjän presidentin 21. elokuuta 1995 antama säädös 336, jolla lakkautetaan Valko-Venäjän vapaan ammattiyhdistyksen ja Minskin metrotyöntekijöiden ammattiyhdistyksen alajaoston toiminta ja jossa määrätään, että sellaisten poliittisten puolueiden, julkisten järjestöjen ja ammattiyhdistysten toiminta, jotka osallistuvat lakkoihin yrityksissä, jotka on mainittu Valko-Venäjän tasavallan ministerineuvoston hyväksymässä 28. maaliskuuta 1995 päivätyssä luettelossa, lopetetaan asianmukaista laissa olevaa menettelyä noudattaen, F. ottaa huomioon, että Valko-Venäjän viimeaikaiset parlamenttivaalit eivät johtaneet uuden valitun parlamentin perustamiseen; Valko-Venäjällä ei näin ollen ole demokraattisesti laillistettua oikeudellista kehystä lainsäädännön ratifioimiseksi, G. ottaa huomioon, että Valko-Venäjän itsenäisen ihmisoikeusliiton mukaan ammattiyhdistysjohtajien vangittuna pitäminen sekä edellä mainittu presidentin antama säädös on katsottava Valko-Venäjän perustuslain 35 artiklan vastaiseksi; Valko-Venäjän perustuslakituomioistuimessa oli tarkoitus aloittaa 10. lokakuuta 1995 presidentin säädösten laillisuutta ja parlamentin niille antamaa vahvistusta koskeva oikeuskäsittely, H. ottaa huomioon, että Vapaiden ammattiyhdistysten kansainvälinen liitto (ICFTU) ja maailman työväenliitto (WCL) ovat tehneet virallisen valituksen Genevessä sijaitsevalle kansainväliselle työjärjestölle (ILO), siitä että Valko-Venäjän ratifioimia ILO:n yleissopimuksia rikotaan tällä tavoin, 1. Ilmaisee valittelunsa ja tyrmistyksensä Valko-Venäjän tasavallassa tapahtuvista ammattiyhdistysoikeuksien loukkauksista ja pyytää Valko-Venäjän viranomaisia soveltamaan täysimääräisesti asiaa koskevia ILO:n yleissopimuksia, jotka Valko- Venäjä on ratifioinut; 2. Pyytää komissiota ja neuvostoa ottamaan yhteyksissään Valko-Venäjän viranomaisiin esille ammattiyhdistysoikeudet osana EU:n ja Valko-Venäjän kumppanuus- ja yhteistyösopimusta, jonka molemmat osapuolet ovat allekirjoittaneet ja joka nyt odottaa parlamentin hyväksyntää, sekä osana väliaikaista sopimusta; 3. Muistuttaa, että kumppanuus- ja yhteistyösopimuksen allekirjoittaminen sisältää sitoumuksen demokraattisten perusperiaatteiden noudattamisesta; 4. Pyytää Valko-Venäjän presidenttiä peruuttamaan 21. elokuuta 1995 antamansa säädöksen 336 ja vapauttamaan vielä vangittuina olevat ammattiyhdistysten jäsenet sekä kehottaa häntä toteuttamaan kaikki tarvittavat toimenpiteet uuden parlamentin valintaprosessin saattamiseksi päätökseen niin pian kuin mahdollista, jotta maahan voidaan palauttaa demokraattinen oikeudellinen kehys; 5. Kehottaa puhemiestään välittämään tämän päätöslauselman komissiolle, neuvostolle, Valko-Venäjän presidentille, ICFTU:lle, WCL:lle ja ILO:lle.